Апхуэдэхэр бэм ящыгъупщэркъым
И адэр мэкъумэшыщIэ IэкIуэлъакIуэт, зыдэплъеин иIэти, Хьэсэн гуащIафIэу, бэшэчу, лэжьыгъэм хуэжыджэру къэхъурт. МащIэу къыщыжэпхъам жылэм дэлъ сыт хуэдэ Iуэхуми зрипщытыну хьэзырт. Хэку зауэшхуэр щиухам илъэс пщыкIутхум иту арами, нэхъыжьхэм ехьэехуэу балигъ лэжьыгъэ ирихьэкIырт — пхъэIэщэм тесу трактористхэм я гъусэт. Жэщ-махуэ жиIэртэкъым — щытхъу иIэу и къалэныр игъэзащIэрт. Дзыхь къыхуащIырти, «жырышым» трагъэтIысхьэрт, езыми, дихьэхыу, тракторист IэщIагъэм зыхуигъасэрт. Гъавэ гъэкIыным зи гъащIэр тезыухуа щIалэр механизатору йоджэ, мазищ курсыр хъарзынэу къеухри, колхозым егъэзэж.
А зэманым МТС-хэм яIэр «СТЗ», «Универсал» тракторхэм хуэдэт. Абыхэм ирилажьэурэ, техникэ лъэщхэр хозяйствэм къыхуокIуэ. Я зэхэлъыкIэкIэ ахэр нэхъ гугъут. Хьэсэн къыгуроIуэ и щIэныгъэм хигъэхъуэн зэрыхуейр икIи трактор лIэужьыгъуэ псоми щыхурагъаджэу Бахъсэн къалэм дэт училищэм щIотIысхьэри, нэхъыфIхэм ящыщу къеух. Хьэжмэтыр хуабжьу гурыхуэт, Iэрыхуэт, набдзэгубдзаплъэти, МТС-м къагъанэ, мэкъумэш техникэр, трактор зэмылIэужьыгъуэхэр зэзыгъэпэщыжхэм яхэту мэлажьэ. ЩоджэнцIыкIум и цIэр зезыхьэ колхозым и IэщIагъэлIхэм я нэIэ къытет зэпытти, трактор бригадэм и унафэщI хуей щыхъум, Хьэсэн ирагъэблэгъэж икIи а къулыкъур къыхуагъэфащэ. Абдеж щегъэжьауэ дзыхь къезыгъэзахэр зы мащIэкIи щIригъэгъуэжакъым — сыт и лъэныкъуэкIи Iуэхум хунэсырт, и пщэрылъхэм хъарзынэу пэлъэщырт. Куэд дэмыкIыу а гупым и цIэфI жаIэу хуожьэ, я лэжьэкIэр нэгъуэщIхэм щапхъэу хуагъэлъагъуэу щIадзэ.
Хьэжмэтыр ипэкIэ плъэ IэщIагъэлIт, зэпымыууэ щIэ гуэрхэр къилъыхъуэрт, лэжьыгъэм къыщигъэсэбэпырт. Абыхэм ящыщт техникэм, хьэсэм текIуадэр нэхъ мащIэу, хэхъуэ нэхъыбэ къэзыт Iэмалхэр. Колхозым и тхьэмадэ Бгъэжьнокъуэ Хьэчим щIалэм и мурадхэр деIыгъ икIи гуп цIыкIухэм я пIэкIэ механизированнэ бригадэшхуэхэр къызэрагъэпэщ. Ар районми республикэми къыдащтэри, а лэжьэкIэщIэм хуокIуэ.
Зи вапIэхэм куэдкIэ зиубгъуа, зи техникэкIэ зэщIыхьа механизированнэ участкэм хъеру къитым нэрылъагъуу хэхъуэрт. 1973 гъэм Хьэжмэтым и гупым зэрихьа нартыху гектар 800-м къытекIар зыхуэдизыр щызэхалъхьэжам, фIэщхъугъуей жыхуаIэм хуэдэт — гектарым центнер 80 хуэзэу гъэлъэлъауэ центнер мин 64-рэ кърахьэлIэжат. Ар нэхъапэм Хьэсэн и гуащIэм игъуэта пщIэхэм я лъагапIэт — абы къыпэкIуащ Социалист Лэжьыгъэм и ЛIыхъужь цIэ лъапIэр. Иджы Хьэжмэтым и бгъэр ягъэдахэрт Ленин ордену тIум, ГуащIэдэкIым и Бэракъ Плъыжь, Октябрь Революцэ орденхэм, медаль зэмылIэужьыгъуэхэм.
Социалист Лэжьыгъэм и ЛIыхъужь, ЩоджэнцIыкIум и цIэр зезыхьэ колхозым и тхьэмадэ Бгъэжьнокъуэ Хьэчим 1976 гъэм пенсэм кIуа нэужь, а къулыкъур зыхуагъэфэщэнум район унафэщIхэри жылэм дэсхэри куэдрэ егупсысакъым. КъызытеувыIар дзыхьышхуэ зыхуащI, IуэхукIэ ягъэунэхуа IэщIагъэлI, къызэгъэпэщакIуэ Iэзэ Хьэжмэт Хьэсэнщ. А махуэм къыщыщIэдзауэ хозяйствэ пашэм и лэжьыгъэр илъэсипщIкIэ иунэтIащ, IэнатIэхэм я зэфIэкIым хигъэхъуащ. Абы и щыхьэтщ КПСС-м и ЦК-м, СССР-м и Министрхэм я Советым, ВЦСПС-м, ВЛКСМ-м я Бэракъ Плъыжь зэIэпахыр колхозым къызэрыхуагъэфэщар.
И узыншагъэм зыкъыщригъащIэм, Хьэсэн лэжьапIэр ихъуэжри, пенсэм кIуэхункIэ Бахъсэн ерыскъы комбинатым и унафэщIу лэжьащ. Зи гъащIэ псор щIым епхауэ къэгъуэгурыкIуа нэхъыжьыфIыр иужькIи етIысэхакъым, хулъэкIыр ищIэу, и пщIэмрэ и нэмысымрэ иIыгъыжу псэуащ — ныбжьыщIэу щIидзэри, ЛIыхъужь нэсым и гъуэгуанэ дахэр къикIуащ. Апхуэдэхэр бэм ящыгъупщэркъым.
ХЬЭЖЫКЪАРЭ Алик.
